钦定古今图书集成/明伦汇编/氏族典/第077卷 > 《滕县志》 > 吴祐
## 钦定古今图书集成/明伦汇编/氏族典/第077卷 > 《滕县志》 > 吴祐

按《后汉书吴祐传》：祐字季英，陈留长垣人。父恢，为南
海太守。祐年十二，随从到官。恢欲杀青简以写经书，
祐谏曰：“‘昔马援以薏苡兴谤，王阳以衣囊徼名，嫌疑
之间，诚先贤所慎也’。恢乃止，抚其首曰：‘吴氏世不乏
季子矣’。”及年二十，丧父，居无担石而不受赡遗，常牧
豕于长垣泽中。后举孝廉，祐以光禄四行迁胶东侯
相。政唯仁简，以身率物。祐在胶东九年，迁齐相，大将
军梁冀表为长史。及冀诬奏太尉李固，祐闻而请见，
与冀争之。冀怒，遂出祐为河间相。因自免归家，不复
仕。年九十八卒。